राजनीति में रिश्तों और रिश्तों की राजनीति का भी अपना एक अलग किस्म का मायाजाल है। रिश्ते संवारने से राजनीति निखरती है। लेकिन राजनीति जाती निखर जाती है, तो रिश्ते अपना अलग रास्ता पकड़ कर बिखरने को बेताब हो उठते हैं। लेकिन फिर भी रिश्तों के निखरने के सुख में राजनेता रिश्तों को महकाते रहते हैं। लेकिन इन रिश्तों के बहुत निखर जाने के बाद उनके बेबाक रूप से बिखरने के दर्द का भी अपना अलग अंदाज हुआ करता है। रिश्तों से निखरती राजनीति, राजनीति से निखरते रिश्ते और उन रिश्तों की वजह से बिखरते राजनीति के संसार में संबंधों की सच्चाई को आज की तारीख में मुलायम सिंह यादव से ज्यादा और कौन समझ सकता है ! उधर, दक्षिण की तरफ देखें, तो तमिलनाड़ु में करुणानिधि ने भले ही बेटे स्टालिन को डीएमके की कमान सौंप दी है, समय सारिणी में भले ही समानता हो, लेकिन न तो यह कोई मुलायम सिंह यादव की हालत को देखकर करुणानिधि ने फैसला लिया है और न ही उनका राजनीति से अभी मोहभंग हुआ है। लेकिन फिर भी अचानक रात को नींद से जागे, बेटे को उठाया और बिना किसी संकोच के पूरी की पूरी डीएमके का ताज स्टालिन को पहना दिया।वैसे भी, जयललिता के परलोक सिधारने के बाद, 92 साल के हो चुके करुणानिधि का जीवन के प्रति कोई बहुत आकर्षण बचा नहीं था। आधी रात को अपने घर में गहरी नींद में सपने देख रहे करुणानिधि को गिरफ्तार करानेवाली जयललिता अब इस संसार से जा चुकी है और उनसे बदला लेना बाकी रह गया। इन दिनों वैसे भी वे बहुत बीमार रहते हैं, और अत्यंत अक्षम होने के कारण अपने दम पर खडे भी नहीं हो सकते। व्हील चेयर ही वाहन है। पैरों से चलते – फिरते दुनिया ने कई सालों से करुणानिधि को देखा ही नहीं। फिर सत्ता से भी लगातार सात साल से दूर है। अगले चार साल तक फिर से कुर्सी पर आने की कोई आस भी नहीं है। सो, जयललिता जिंदा होती, तो भी अपनी सौगंध पूरी करने के लिए करुणानिधि को 96 की उम्र के पार जाना पड़ता। आधी रात की उस घटना का बदला लेने की सौगंध खानेवाले करुणानिधि को अपनी इस प्रतिज्ञा को पूरा करने के लिए अब उन्हें भी ईश्वर के दरबार में ही जाना पड़ेगा। लेकिन इस सच्चाई से तो करुणानिधि भी वाकिफ है ही कि संसार के सारे लोगों की सारी इच्छाओं की पूर्ति अकसर नहीं हुआ करती। सो, पार्टी की रोजमर्रा की गतिविधियों में सक्रिय हिस्सेदारी से किनारा कर लिया है। मगर, राजनीति से मोहभंग तो उनका 92 साल की उमर और घनघोर शारीरिक दुर्बलता के बावजूद नहीं हुआ है। पर, करें तो क्या करें। सत्ता में तो आ नहीं पाए। हर बार बदल – बदल कर जनादेश देनेवाली तमिलनाड़ु की जनता ने पिछले साल फिर से जयललिता की पार्टी एआइडीएमके को सत्ता सौंपकर करुणानिधि को करारा झटका दे दिया था। अवस्था का आलम यह है कि पार्टी में अपने ही पैदा किए नेताओं की शक्लें और नाम भी करुणानिधि भूल जाते हैं, और अपनी डीएमके पर पकड़ होने के बावजूद करने को उनके पास कुछ बचा नहीं था। उधर, यूपी में मुलायम सिंह यादव के बेटे अखिलेश यादव ने भले ही पिता से पूरी पार्टी छीनकर धोती खींचने का माहौल खड़ा दिया हो, लेकिन तमिलनाड़ु में दूर दूर ऐसी कोई संभावना भी नहीं थी। फिर भी पिता ने बेटे के सर ताज रख दिया।